text: Vil du bo på Årø? Så kan du ikke låne!
  28 februar 2012 kl. 07.51
  Hvis du vil købe et hus på Årø, kan du ikke få lov at låne penge til det. Minister kræver en forklaring.
  Hvis du vil have et hus på Årø ud for Haderslev, bliver du nødt til at have alle pengene selv. Realkreditinstituttet BRF vil nemlig ikke låne penge til dig, hvis de skal bruges til et hus på øen.
  - Lige nu vurderer vi nok, at omsætteligheden på Årø er af en sådan karakter, at vi ikke ønsker at belåne ejendommene på øen, siger Torben Hansen, kreditdirektør i BRFkredit, til Morgenavisen Jyllands-Posten.
  Det vil by-, bolig- og landdistriktsminister Carsten Hansen (S) have en forklaring på.
  - Realkreditinstitutterne har tidligere forsikret mig om, at der ikke er områder, hvor de ikke ønsker at belåne ejendomme. Meget tyder nu på, at de ikke har fortalt hele sandheden, og jeg vil derfor tage en alvorlig snak med sektoren igen, siger Carsten Hansen til Morgenavisen Jyllands-Posten.
  